Frá örófi alda hafa trébátar verið gerðir út á Íslandi en á undanförnum árum hefur þeim farið mjög svo fækkandi . Sumir hafa verið rifnir niður og aðrir verið notaðir í áramótabrennur . Til eru félög sem hafa einungis trébáta á sínum snærum eins og Norðursigling á Húsavík sem er einungis með trébáta í hvalaskoðun . Þeir eru því afar fáir eftir sem gera út til veiða á trébátum hér á landi , plast - eða stálbátar hafa tekið við . Sjómenn eru sammála um að gömlu eikarbátarnir hafi sálir og eiga margir góðar minningar af þeim og því er um ákveðinn söknuð að ræða í huga þeirra . Í Ólafsvík er aðeins einn trébátur eftir ; Jórunn ÍS 140 . Báturinn hefur verið bundinn við bryggju í eitt ár en nú hefur eigandi hans , Magnús Snorrason , ákveðið að taka bátinn í klössun og fá á hann haffærnisskírteini og gera bátinn út á skötusel í sumar , en allgóð veiði hefur verið á skötusel í Breiðarfirði það sem af er sumri . Jórunn er skráð 33 brúttótonn að stærð og er smíðuð í Hafnarfirði árið 1976 . Báturinn hefur borið mörg nöfn : Kitti BA , Hafsúla BA , Hafsúla ÍS , Hafsúla ST , Haförn ÍS , Haförn HU , Dagbjört SU , Már NS , Hafsúlan RE , Hafsúlan SH og nú Jórunn ÍS .